سید ھاشمی ریفرینس کتابجاہ ءِ لس مجلس دیوان 8 جنوری 2023 ءَ ماں سید ھاشمی کتابجاہ کارگس جاہ، دہکان گارڈن، ملیر برجاہ دارگ بیتگ.
سر بیتگیں ھالانی ردءَ سید ھاشمی ریفرینس کتابجاہ ءِ لس مجلس دیوان 8 جنوری 2023 ءَ سید ھاشمی ریفرینس کتابجاہ ءِ کارگس ءَ برجاہ دارگ بیتگ کہ اِشی تہءَ مزنیں کساس ءَ کتابجاہ ءِ باسکاں ھوار بلوچ لبز انکاراں بھر زُرتگ۔ کتابجاہ ءِ لس مجلس دیوان سئے بھرانی تہءَ بیتگ.
اولی بھر ءِ تہءَ مالی نگدال (رپورٹ) پیش کنگ بیتگ، دومی بھر ءِ تہءَ کارکردگی ءُ دیمروی نگدال پیش کنگ بیتگ ءُ سئمی بھر ءِ تہءَ کتابجاہ ءِ اگدہ دارانی گچین کاری بیتگ.
گچین کاری ءِ ھاترءَ اڈ داتگیں کمیٹی ءِ تہءَ واجہ رمضان بلوچ، ارشد صالح ءُ سلمان بلوچ بیتگ اَنت۔ گچین کاری ءِ آسر ءَ کتابجاہ ءِ کابینہ پہ سال ۲۰۲۳ ءُ ۲۰۲۴ ءَ گچین بیتگیں اگدہ دارانی لڑ اے وڑءَ اِنت کماش اکبر ولی، کمک کماش اولی جمال ناصر، کمک کماش دومی واحد کامریڈ، کارگشاد عمران ابراہیم، کمک کارگشاد مشتاق رسول، ھسابدار سجّاد علی، رابتہ کاردار عاصم زھیر، شنگکار بشیر احمد بلوچ ءُ آفیس کاردار ظریف محمود گچین کنگ بیتگ۔ کابینہ ءَ ھوار باسک سلاہکار کمیٹی ءِ ھاترءَ گچین بیتگیں مردمانی تہءَ سعیدہ حسن، ڈاکٹر رمضان بامری، غلام رسول بلوچ، اصغر علی آزگ، تنویر مرزا ءُ مزمل صالح ھوار اَنت.
نوک گچین بیتگیں کابینہ ءُ باسک سلاہکار کمیٹی ءِ باسک گچین کاریءَ پد واجہ رمضان بلوچ ءَ سوگند دات اَنت۔ دیوان ءِ پاگواجہ ءُ ریفرنس کتابجاہ ءِ پیسریگیں سروک ڈاکٹر رمضان بامری ءَ تران کنان ءَ نوک گچین بیتگیں اگدہ داراں مراد باتی داتگ ءُ گُشتگ کہ اُمیت انت کہ نوک گچین بیتگیں اگدہ دار ادارگ ءِ دیمروی ءِ تہءَ وتی کرد ءَ جوانیں وڑءَ پیلو کن انت۔ آئی ءَ گُشتگ کہ سید ھاشمی ریفرنس کتابجاہءِ مستریں جیڑہ مالی جیڑہ اِنت۔ سندھ سرکار ءُ بلوچستان سرکار اے ادارگ ءِ مالی کمک بکن اَنت دانکہ بلوچی زبان ءُ لبزانک ءِ دیمروئی ءِ ھاترءَ کتابجاہ وتی کاراں دلجمی ءَ گوں کُت بہ کَنت.
بن‌شۆن: دی بلوچستان پسٹ